text: Lotte Grigel kan skifte til udenlandsk klub
  15 oktober 2015 kl. 14.03
  Lotte Grigel og Team Esbjerg er nu blevet enige om, at Lotte Grigel kan blive løst fra sin kontrakt, men kun hvis hun skifter til en udenlandsk klub.
  Team Esbjerg har netop udsendt en kortfattet pressemeddelelse om, at Lotte Grigel frit kan skifte til en udenlandsk klub. Klubben skriver i meddelelsen:
  "Ledelsen i Team Esbjerg Elitehåndbold A/S har med baggrund i de samtaler, der har været, meddelt Lotte Grigel og hendes rådgivere, at klubben vil være indstillet på, at Lotte Grigel kan blive frigjort fra sin kontrakt med Team Esbjerg og fortsætte sin karriere i en udenlandsk klub.
  Lotte Grigel indgik i januar 2015 en ny toårig kontrakt med Team Esbjerg gældende til 30. juni 2017. Team Esbjerg afventer nu et udspil fra Lotte Grigel og hendes rådgivere."
  Pressemeddelelsen er den foreløbige kulmination på et turbulent forløb over de sidste par uger, hvor Lotte Grigel har meddelt sin barndomsklub, at hun ikke ønsker at spille under cheftræner Lars Frederiksen.
  